ཀླུ་སྦྱིན་དགེ་བཤེས་རིན་པོ་ཆེའི་རྣམ་ཐར་བཞུགས་སོ།།_མཆོད་བརྗོད་དང་གླེང་གཞི།
ངོ་མཚར་མངོན་རྟོགས་འདོད་འཇོ་ནོར་གྱིས་ཕྱུག། མི་གནས་མྱང་འདས་དབྱིངས་ཀྱི་ས་བོན་གཏམས།། སྒྲ་དབྱངས་རྒྱ་མཚོར་འཇུག་པའི་ཚིག་སྦྱོར་སྙན།། ཡིད་ལ་འདོད་པའི་བདུད་རྩི་ཅི་ཡང་འཇོ།། དེ་ཡང་རང་ཅག་གི་དཔལ་ལྡན་བླ་མ་དམ་པ་མཉམ་མེད་ཐུབ་པའི་རིང་ལུགས་པ་ཆེནཔོ་རྒྱལ་བསྟན་སྙིང་པོ་ཞྭ་སེར་ཅོད་པན་འཆང་བའི་བདག་ཉིད། རིགས་བརྒྱའི་ཁྱབ་བདག་འཁོར་ལོའི་མགོན་པོ། ངེས་པ་དོན་གྱི་བསྟན་འགྲོའི་དཔལ་མགོན་དམ་པ། གངས་ཅན་མདོ་ཁམས་ས་ཡི་ཐིག་ལེར་རིས་མེད་སྐྱེས་ཆེན་གནམ་གྱི་སྐར་ཚོགས་ལྟ་བུའི་དབུས་ན་ཉ་གང་བའི་དཀྱིལ་འཁོར་ལྟར་མངོན་པར་འཕགས་པ། གྲུབ་པའི་རྒྱལ་མཚན་འཛིན་པའི་རྟོགས་ལྡན་དང་འདུལ་བ་འཛིན་པ་ཀུན་གྱི་གཙུག་ན་རྒྱལ་མཚན་གྱི་ཏོག་ལྟར་མངོན་པར་མཐོ་བ། རི་དྭགས་ཁྲོད་ན་སེངྒེ་དང་གསེར་རིའི་དབུས་ན་ལྷུན་པོ་བཞིན་སྐྱེ་རྒུའི་དབུས་ན་གཞན་གྱི་དྲིངས་སུ་མི་འཇོག་པའི་བསོད་ནམས་དང་ཡེ་ཤེས་ཀྱི་ཚོགས་ཀྱིས་མངོན་པར་མཐོ་བ། སྐྱབས་དང་མགོན་དང་དཔུང་གཉེན་མེད་པའི་འགྲོ་བ་བགྲང་ལས་འདས་པར་ཁམས་དང་མོས་པ་དང་འཚམ་པའི་ཆོས་དང་ཟང་ཟིང་གིས་དབུགས་དབྱུང་བར་དཔག་བསམ་གྱི་ཤིང་དང་འདོད་འཇོའི་ནོར་ལྟར་འབད་རྩོལ་ཉེ་བར་ཞི་བ་ལྷུན་གྱིས་འགྲུབ་པ། སྙིགས་ལྔའི་མུན་པའི་ཀློང་དུ་འགྲན་པའི་ཟླ་དང་བྲལ་བའི་ཐུགས་བསྐྱེད་རྒྱ་མཚོའི་རླབས་ལྟར་དུས་སུ་སྨིན་པ། དོན་གྱི་སླད་དུ་མཚན་ནས་སྨྲས་ཏེ་ྋརྗེ་བཙུན་བླ་མ་དམ་པ་ཡོངས་ཀྱི་དགེ་བའི་བཤེས་གཉེན་ཆེན་པོ་བློ་བཟང་འཇམ་དབྱངས་དཔལ་བཟང་པོ་ཞེས་མཚན་གྱི་ཟིལ་མངར་རྣ་བའི་ལམ་དུ་ལྷུང་བ་ཙམ་གྱིས་ཀྱང་དད་པའི་ཟེའུ་འབྲུ་སྙིང་གར་རྒོད་པའི་རྣམ་པར་དཀར་བའི་ས་བོན་སྐྲུན་པའི་སྐྱེས་མཆོག་དམ་པ་གང་དེའི་ཐུན་མོང་གདུལ་བྱའི་སྣང་ངོར་གྲུབ་པའི་རྣམ་པར་ཐར་བ་འོལ་སྤྱི་ཙམ་ཞིག་བརྗོད་པར་འདོད་དེ། དེ་ལ་གང་གི་གསང་བ་གསུམ་གྱི་མཛད་པ་དང་འཕྲིན་ལས་བཟང་པོས་ཁམས་དང་མོས་པ་གཅིག་ཏུ་མ་ངེས་པའི་འགྲོ་བ་སྣ་ཚོགས་པའི་དོན་དུ། ཇི་སྐད་དུ་མདོ་སྡེ་ལས། བརྒྱ་བྱིན་ཚངས་པའི་ཆ་བྱད་དང༌།།ལ་ལ་བདུད་ཀྱྀ་ཆ་བྱད་ཅན།།སེམས་ཅན་རྣམས་ཀྱི་དོན་མཛད་དེ།།འཇིག་རྟེན་རྣམས་ཀྱིས་རྟོགས་མི་ནུས།།ཞེས་གསུངས་པ་ལྟར་མ་དག་པའི་སྣོད་བཅུད་ཀྱྀ་ཁྱོན་རྣམས་སུ་བསམ་བཞིན་བསྟན་འགྲོའི་དོན་དུ་ལ་ལ་ནི་ཚངས་པ་དང།་ འགའ་ཞིག་ནི་བརྒྱ་བྱིན། ཁ་ཅིག་ནི་དབང་ཕྱུག དེ་བཞིན་ཉན་རང་དང་བྱང་སེམས། ཁྱིམ་པ་དང་རབ་བྱུང་སོགས་སྤྲུལ་པའི་བཀོད་པ་མུ་དང་མཐའ་མེད་པ། དཔེར་ན་ཟླ་བའི་དཀྱིལ་འཁོར་གཅིག་ཉིད་འཇིག་རྟེན་གྱི་ཆུ་སྣོད་ཀུན་ལ་དུས་གཅིག་ཏུ་འཕོས་པ་ལྟར། འཛམ་གླིང་བྱེ་བ་ཕྲག་བརྒྱར་སྐུའི་བཀོད་པ་སྣ་ཚོགས་ཀྱིས་ངང་མོ་པད་མཚོ་ལ་འཇུག་པ་དང༌། བུང་བ་དགའ་ཚལ་ལ་འཇུག་པ་བཞིན་སྣ་ཚོགས་འགྲོ་བའི་དོན་ལ་འཇུག་པའིམཛད་པ་དང་འཕྲིན་ལས་ཀྱྀ་ཚུལ་མདོ་དང་རྒྱུད་སྡེ་རྒྱ་མཚོའི་གཞུང་ལུགས་རྣམས་སུ་ཡང་ཡང་གསུངས་པའི་དགོངས་དོན་དང་མཐུན་པར། མཚུངས་མེད་བཤེས་གཉེན་དམ་པ་འདིའི་ཐུན་མོང་གི་མཛད་པའང་ཕལ་བའི་བླཽ་ལས་རིང་དུ་འགོངས་ཏེ། སྙིགས་ལྔའི་རང་མདངས་དུས་གཅིག་ཏུ་བརྡོལ་བའི་མུན་ཁྲོད་ན་བསྟན་འགྲོའི་དོན་དུ་རླབས་པོ་ཆེའི་མཛད་པ་ངོ་མཚར་ཅན་འདི་ཙམ་སྐྱོང་པས་ཀྱང༌། ངེས་པར་དོན་དུ་སྐུ་ལྔའི་བདག་ཉིད་དམ་གཞན་དུ་ན་ས་མཐོན་པོ་ལ་གནས་པའི་བདག་ཉིད་ཆེན་པོ་གང་གི་རྣམ་པར་འཕྲུལ་བའི་རོལ་གར་རྩེན་པ་ནི་ཅིས་ཀྱང་གོ་མ་ཆག་མོད། ཆོས་ཀྱི་གྲགས་པས། མཐའ་ཐུག་དོན་ཆེན་ལྐོག་གྱུར་པ།།དེ་འཆད་པ་ནི་དཀའ་བ་ཡིན།།ཞེས་འབྱུང་བ་ལྟར། ངེས་པར་དོན་གྱི་གསང་བ་བསམ་གྱིས་མི་ཁྱབ་པའི་རྣམ་པར་ཐར་བ་ནི་བྱིས་པའིབློ་གྲོས་ཅན་ཁོ་བོ་ལྟ་བུས་ཅུང་ཟད་ཀྱང་སྨྲ་བ་རྔོམི་ཐོགས་པས། དེས་ན་ཐུན་མོང་གདུལ་བྱའི་སྣང་ངོ་ཙམ་ལ་གྲུབ་པའི་བདག་ཉིད་ཆེན་པོ་འདྀའི་ངོ་མཚར་རྨད་དུ་བྱུང་བའི་མཛད་པ་དང་འཕྲིན་ལས་བཟང་པོ་གང་ཞིག་མཐོང་ཐོས་ཀྱི་ཡུལ་དུ་གྱུར་པའི་ཚུལ་རྣམས། ཆོས་བརྒྱད་ཀྱི་འཆིངས་ཞགས་དང༌། སྒྲོ་སྐུར་གྱི་རྫུན་ཕྲེང༌། འགལ་ཟློས་ཀྱི་བརྡོལ་གཏམ། ཟང་ཟིང་གི་འདུ་འགོད་སོགས་རིང་དུ་དོར་ཏེ། ངེས་དོན་ཇི་བཞིན་བརྗོད་པའི་བདེན་གཏམ་དྲང་སྲོང་དགྱེས་པའི་མཆོད་སྤྲིན་ཞིབ་ཏུ་བསྟར་བར་འདོད་དེ། དེ་ཡང་སྤྱི་རྣམ་ཐར་དང༌། རྒྱལ་རབས། ཆོས་འབྱུང༌། དེབ་ཐེར། ལོ་རྒྱུས་སོགས་ཀྱི་ཡིག་ཆ་འདྲ་མིན་ཡོད་པའི་ནང་ནས། རྒྱལ་རབས་ནི། སྣོད་བཅུད་ཆ་ལག་གང་ཞིག་ལ་དབང་བསྒྱུར་བྱས་པའི་རྒྱལ་པོ་རིམ་པར་བྱུང་བའི་རབས་ཀྱི་ལོ་རྒྱུས་ལ་ཟེར་ཞིང༌། ཆོས་འབྱུང་ནི། དམ་པའི་ཆོས་ཚུལ་གང་ལས་འབྱུང་བའི་ཁུངས་དང་དེ་ལས་དམ་པའི་ཆོས་ཚུལ་ཇི་ལྟར་བྱུང་བའི་རྒྱུད་རིམ་གྱི་ལོ་རྒྱུས་ལ་ཟེར། དེབ་ཐེར་ནི། ཡུལ་དུས་གནས་བབ་གང་ཞིག་གི་ལོ་རྒྱུས་ཡིག་ཐོག་ཏུ་བཞག་པའི་གཏེར་རམ་ཡང་ན་ཡུལ་དུས་གནས་སྐབས་ཀྱི་བྱུང་རིམ་དེབ་ཐོག་ཏུ་ཐེར་འདོན་བྱས་ནས་བཞག་པའི་ཡིག་ཆ་དང་ཡིག་ཚང་ལ་ཟེར། རྣམ་ཐར་ནི་སྐྱེས་ཆེན་དམ་པ་གང་ཞིག་གིས་གང་ལས་རྣམ་པར་ཐར་བའི་གཞི་མ་དག་སྐྱེ་ཤི་བར་དོའི་ཁམས་གསུམ་འཁོར་བའི་ཉེས་དམིགས་དང༌། གང་གིས་རྣམ་པར་ཐར་བའི་ཐབས་གཞི་ངེས་པར་འབྱུང་བའི་ཚུལ་ཁྲིམས་ནས་གྲོལ་བྱེད་རྫོགས་པའི་རིམ་པའི་བར་གྱི་རྒྱལ་བའི་དགོངས་པ་ཕྱིན་ཅི་མ་ལོག་པའི་དགོངས་དོན་རྣམས་རང་དོན་ཐོས་བསམ་སྒོམ་པ་དང་གཞན་དོན་འཆད་རྩོད་རྩོམ་པའི་སྒོ་ནས་བསྟན་པ་དང་འགྲོ་བའི་དོན་དུ་དཀའ་སྤྱོད་འབད་བརྩོན་གང་ཞིག་ལ་བརྟེན་ནས། གང་ཞིག་གང་ལས་གང་ལ་རྣམ་པར་ཇི་ལྟར་ཐར་པའི་ཚུལ་ལས་བརྩམས་པའི་ལོ་རྒྱུས་ལ་ཟེར། རྟོགས་བརྗོད་ནི། གང་ཟག་སྤྱི་བཏང་པ་ལས་རིང་དུ་འགོངས་པའི་སྙིང་སྟོབས་དང་བློ་གྲོས། སྤོབས་པ། ཐབས་ཚུལ། སྟོབས་འབྱོར། དཔའ་མཛངས་གང་ཡང་རུང་བར་གཞན་གྱི་དྲིངས་སུ་མི་འཇོག་པའི་རྟོགས་པའི་གདེངས་ཐོབ་པ་ལ་བརྟེན་ནས་ལུགས་གཉིས་ཀྱིས་བསྡུས་པའི་ལག་རྗེས་གང་ཞིག་བཞག་པའི་ཚུལ་ལས་བརྩམས་པའི་ལོ་རྒྱུས་ལ་ཟེར་བས། དབྱེ་སྒོ་དེ་དག་ཀུན་ཀྱང་ལོ་རྒྱུས་ཀྱི་ཁོངས་སུ་གཏོགས་མོད། དེ་དག་ལས་སྐྱེས་བུ་དམ་པའི་རྣམ་ཐར་ནི་རབ་དང་ཕུལ་དུ་ཕྱིན་པ་ཡིན་ཏེ། དེ་ལྟར་ནའང་སློབ་མ་མཁས་པས་བླ་མ་ཟོག་པོར་བཏང༌། ཞེས་པ་ལྟར་སྐྱེས་བུ་དམ་པའི་རྣམ་ཐར་རྨད་དུ་བྱུང་བ་ས་ལེ་སྦྲམ་གྱི་གསེར་བཟང་ལྟ་བུ་ལ་སྒྲོ་བསྐུར་གྱི་བསྲེ་ལྷོད་ཅི་རིགས་པ་བྱས་ཏེ། ཚད་མ་གསུམ་གྱིས་དཔྱད་མི་བཟོད་པའི་གནས་ལ་བསྐྱལ་བ། འགའ་ཞིག་གིས་ནི་བླ་མས་མ་མཛད་པ་དང་མ་གནང་བ་ཡང་མཛད་རབས་དང་གནང་རབས་སྣ་ཚོགས་ཀྱི་རྫུན་གཏམ་ཅི་རིགས་སྒྲོགས་པ། ཡང་ཁ་ཅིག་གིས་བླ་མའི་ཡོན་ཏན་གྱི་ཆ་ཤས་ལས་ཁྲི་ཐོབ་མཐོ་དམན་དང༌། གོ་གནས་ཆེ་ཆུང༌། བླ་ཐོབ་དང་སྤྲུལ་མིང་ཡོད་མེད། སྤྲུལ་རབས་དང་འཁྲུངས་རབས་མང་ཉུང༌། བླ་བྲང་དང་ཤག་ཚང་ཆེ་ཆུང༌། གཞིས་ཀ་ཆེ་ཆུང་དང་ཁོལ་པ་མང་ཉུང༌། འབུལ་བ་ཆེ་ཆུང་དང་བཅར་མཁན་མང་ཉུང༌། རྒྱལ་ཁབ་ཕྱི་ནང་དང་ལུང་ཚན་མང་པོར་ཕེབས་མྱོང་ཡོད་མེད་དང་ཕེབས་གྲངས་མང་ཉུང༌། སྦྱིན་བདག་མང་ཉུང་དང་སྐད་གྲགས་ཆེ་ཆུང༌། རྫུ་འཕྲུལ་དང་མངོན་ཤེས་གསུངས་རབས། ལྷ་མཆོད་རབས་དང་འདྲེ་འདུལ་རབས། དགོན་པ་དང་ལྷ་ཁང་བཞེངས་པ་མང་ཉུང་སོགས་རྩལ་དུ་བཏོན་ནས་བྲིས་པའང་མི་ཉུང་བ་ཞིག་མཐོང་ཞིང༌། དེ་དག་བླ་མའི་རྣམ་ཐར་གྱི་ཆ་ཤས་སུ་མི་འོས་པ་ཡིན་མིན་མི་ཤེས་ཀྱང༌། སྐྱེས་བུ་དམ་པའི་རྣམ་ཐར་གྱི་སྙིང་དོན་གཙོ་བོ་ནི་ཅིས་ཀྱང་མི་སེམས་སོ། དེས་ན་གཞི་ངེས་པར་འབྱུང་བའི་ཚུལ་ཁྲིམས་ནས་ལམ་ཞི་ལྷག་འབྲེལ་བའི་ཏིང་ངེ་འཛིན། འབྲས་བུ་མཁྱེན་པ་གཉིས་ཀྱི་ཤེས་རབ་མཐར་ཕྱིན་པའི་ཚུལ་ལས་བརྩམ་སྟེ། བསླབ་གསུམ་ལུང་དང་རྟོགས་པའི་ཡོན་ཏན་ལ་རང་དོན་ཐོས་བསམ་སྒོམ་པས་དཀའ་སྤྱོད་ཇི་ལྟར་བསྟེན་པ་དང༌། གཞན་དོན་འཆད་རྩོད་རྩོམ་པའི་བློ་གྲོས་ཇི་ལྟར་རྒྱས་པ། དེ་དག་ལ་བརྟེན་ནས་མཁས་བཙུན་བཟང་གསུམ་དང་ལྟ་སྒོམ་སྤྱོད་གསུམ། མདོར་ན་བཤད་སྒྲུབ་ལས་གསུམ་གྱི་སྒོ་ནས་བསྟན་དང་འགྲོ་བའི་དོན་ཆེན་གང་ཞིག་བསྒྲུབ་པའི་ཚུལ་འགོད་པ་ནི་སྐྱེས་བུ་དམ་པའི་རྣམ་ཐར་གྱི་སྙིང་དོན་གཙོ་བོ་ཡིན་པས། དེ་ཉིད་སྲོག་ཏུ་བཟུང་སྟེ་དགེ་རྒན་དམ་པའི་གམ་བཅར་སློབ་མ་རྣམས་ཀྱིས་ཡུན་རིང་འབད་འབུངས་དྲག་པོས་བསགས་པའི་རྣམ་པར་ཐར་པའི་ས་བོན་ལམ་འོག་དགེ་སློང་བསོད་ནམས་བཀྲ་ཤིས་ལགས་ཀྱིས་སྒྲ་ཐག་ཏུ་བཅུག་པ་དེ་ཉིད་རྩ་འཛིན་ཐོག དེང་ཆར་འཛམ་གླིང་ཤར་ནུབ་གང་སར་ཡོད་པའི་དམ་པ་གང་གི་དངོས་སློབ་དང་ཡང་སློབ་དུ་མའི་ངག་རྒྱུན་དང༌། དེ་སྔོན་ང་རང་ལོ་ན་ཉི་ཤུའི་སྐབས་དགེ་རྒན་དམ་པའི་ཡུམ་ཆེན་གང་དང་ཀླུ་སྦྱིན་ཚང་ཨ་མ་ལྷ་དགའ་སོགས་ལ་བཅའ་འདྲི་ཞུས་པའི་ཟིན་བྲིས་ད་ཆར་བློ་ངེས་ཡོད་པ་ཁག་སོགས་ཀྱིས་ཁ་བསྐངས། དེའི་ཟུར་རྒྱན་གྱི་ཚུལ་དུ་རྒྱལ་རབས་དང་ཆོས་འབྱུང༌། དེབ་ཐེར་དང་ལོ་རྒྱུས། གཏམ་རྒྱུད་དང་ངག་སྒྲོས་ཁུངས་བཙན་ཉེར་མཁོ་འབྲེལ་ཡོད་དུ་མ་གསེར་གྱི་མཆོད་རྟེན་ལ་གཡུ་ཡི་ཕྲ་ཚོམ་དང་རྟ་རྒྱུགས་ཞོར་མེ་ཏོག་ གི་དཔེ་ལྟར་བཀོད་དེ། ཟླ་བ་གྲགས་པས། ནམ་མཁའ་ཟད་པས་འདབ་ཆགས་ལྡོག་པ་མི་འགྱུར་གྱི།། འདི་ནི་རང་མཐུ་ཟད་པས་ལྡོག་པར་འགྱུར་དེ་བཞིན།། སློབ་མ་དང་ནི་སངས་རྒྱས་སྲས་རྣམས་སངས་རྒྱས་ཀྱི།། ཡོན་ཏན་མཁའ་ལྟར་མཐའ་ཡས་མ་བརྗོད་ལྡོག་པར་གྱུར།། ཞེས་དང༌། དེ་ཕྱིར་བདག་འདྲས་ཁྱོད་ཡོན་འདི་དག་ནི།། ཤེས་པ་དང་ནི་བརྗོད་པ་ནུས་འགྱུར་རམ།། ཞེས་གསུངས་པ་དང་སྒོ་མཐུན་པར་དམ་པ་གང་གི་མཁྱེན་ཡོན་མཐའ་དག་པ་ནི་བརྗོད་པར་མི་ནུས་ཀྱང་གང་ཞིག་མཐོང་ཐོས་སུ་བྱུང་བ་རྣམས་རིང་ནས་ནན་གྱིས་བསྐུལ་བའི་སློབ་མ་དག་གི་འདོད་པ་སྐོར་བ་དང༌། རང་གི་བསོད་ནམས་ཀྱི་ཚོགས་རླབས་པོ་ཆེ་བསགས་ཤིང༌། སྔོན་བྱོན་དམ་པའི་རྣམ་ཐར་བཟང་པོ་རྗེས་འཇུག་གདུལ་བྱའི་ཉམས་ལེན་གྱི་ཆེད་དུ་རྣམ་པར་ཐར་པ་འདི་ཉིད་བརྗོད་པའི་མགྲིན་པ་གཟེངས་སུ་བཏེགས་ན། ཇི་སྐད་དུ་སློབ་དཔོན་འཕགས་པ་ལྷས། གཟུ་གནསབླཽ་ལྡན་དོན་གཉེར་བ།། ཉན་པོ་གནད་ཅེས་ཤེས་པར་བྱ།། ཞེས་པ་ལྟར། གཟུ་གནས་བླཽ་ལྡན་དོན་གཉེར་ཅན་དག་གིས་ཡི་རང་དགའ་བའི་མེ་ཏོག་སྙིང་གར་འཛུམ་ནས་ཉན་པར་འཚལ།